Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од С.Ѓ од Скопје, поднесена против ДТУ Скопски управител ДООЕЛ Скопје на 02.05.2024 година го донесе следното

**Р Е Ш Е Н И Е**

Жалбата од С.Ѓ. од Скопје, поднесена против ДТУ Скопски управител ДООЕЛ Скопје, заведена во архивата на Агенцијата за заштита на правото на слободен пристап до информациите од јавен карактер под бр.08-120 на 19.04.2024 година **СЕ ОТФРЛА како недопуштена**.

**О Б Р А З Л О Ж Е Н И Е**

## С.Ѓ. како што е наведено во Жалбата, на 03.03.2024 година, преку електронска пошта поднел Барање за пристап до информации од јавен карактер до ДТУ Скопски управител ДООЕЛ Скопје, со кое побарал по пошта да му се достави фотокопија од следните информации:

„ 1. Записници од одржаните собири со станарите со список на присутни и донесени Одлуки.

 2. Финансов извештај усвоен и потпишан од Надзорниот одбор во период од 2022 до крајот на 2023 година.

 3. Договор за взаемни односи.

 4. Договори вклучени со трети лица.

 5. Фактури за извршени работи од трети лица.

 6. Извештај од собирани и потрошени средства од резервниот фонд за која намена.

 7. Донесени Одлуки и за која намена согласно Законот и правилникот за Домување.

 8. Број на финансовата картичка за мојот долг за кој месец немам платено согласно Законот за домување и Правилникот.

 9. Годишен план за одржување на зградата.

 10. Други документи со Одлуки за извршени и неизвесен работи (рампите)“.

На 19.04.2024 година Барателот на информацијата поднесе Жалба заведена во Агенцијата под арх. бр. 08-120, со образложение дека не добил одговор на поднесеното Барање.

Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:

Согласно член 3 став 1 алинеја 1 од Законот за слободен пристап до информации од јавен карактер „иматели на информации се органите на државната власт и други органи и организации утврдени со закон, органите на општините, градот Скопје и општините во градот Скопје, установите и јавните служби, јавните претпријатија, правни и физички лица кои вршат јавни овластувања, утврдени со закон и дејности од јавен интерес политичките партии во делот на приходите и расходите“.

Од погоре наведениот член произлегува дека ДТУ Скопски управител ДООЕЛ Скопје не е имател на информации согласно Законот за слободен пристап до информации од јавен карактер, односно не се наоѓа на Листата на иматели на информации што ја објавува Агенцијата и од тие причини и постапката по Жалбата не може да се спроведе по наведениот Закон.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**